## Barrachina: “La Conselleria treballa per a simplificar els tràmits administratius i fer més àgil la tramitació de les ajudes LEADER per al desenrotllament rural”

*** El conseller s’ha reunit amb representants de la Xarxa Valenciana de Desenrotllament Rural, que agrupa els 11 grups d’acció local (GAL) valencians
* Anuncia que l’orde d’ajudes LEADER està molt avançada i que la convocatòria es publicarà a principis de 2025**

El conseller d’Agricultura, Aigua, Ramaderia i Pesca, Miguel Barrachina, ha assenyalat que “la Conselleria treballa per a simplificar els tràmits administratius i fer més àgil la tramitació de les ajudes LEADER per al desenrotllament rural”.

Així ho ha manifestat durant la reunió que ha mantingut amb Domingo Giner i Marta Urban, president i gerent de la Xarxa Valenciana de Desenrotllament Rural, la federació que agrupa els 11 grups d’acció local (GAL) valencians. En la trobada, Miguel Barrachina ha traslladat la seua voluntat per a incorporar novetats a les ajudes LEADER per a fer-les més atractives als mamprenedors.

En este sentit, el conseller ha informat que, actualment, es troba en un avançat estat de redacció l’esborrany de les bases reguladores, així com la documentació necessària per a la seua tramitació, amb la previsió que a principis de l’any 2025 puga estar aprovada l’orde i publicar la primera convocatòria de les ajudes.

A més, Barrachina ha afegit que la Conselleria intensificarà la seua col·laboració amb els GAL com a entitats col·laboradores, per a l’aplicació de l’Estratègia de desenrotllament local participatiu (EDLP) en el Pla estratègic de la PAC de la Comunitat Valenciana 2023-2027.

El conseller també ha destacat “el treball que duen a terme els grups d’acció local per al desenrotllament rural a través de projectes que sorgixen des del mateix territori i per actors locals”.

Igualment, Barrachina ha afirmat que “la creació d’ocupació en el medi rural constituïx una verdadera oportunitat de fixar població i lluitar contra el despoblament, a més generar una activitat econòmica”.

Fecha: 11/09/2024